  Анжелика Тихонова корреспондент Удмуртилэн тӧроезлэсь ужзэ огдырлы быдэсъясь Александр Бречалов кар но муниципал кивалтӥсьёслы юртъёслэсь борддоръёссэс граффити амалэн буяны ӵектӥз. Со сярысь кивалтӥсь вераз 14-тӥ оштолэзе «Формирование комфортной городской среды» ӵектос сярысь кенешонын. «Уд быгатӥськы вормыны — кутскыны валтыны», — шуиз со но пусйиз, пинал калыклэсь ӟырдыт мылкыдзэ мар ке умойзэ кылдытонэ ӧръяно шуыса. «Мынам вань ӵектонэ, Юрий Александрович (Тюрин, Ижкарлэн тӧроез — ред.), тӥледлы но, мукет тӧроослы но. Оло, кин ке та борды басьтӥськиз ини — туж умой. Быръе борддоръёсты, соосын лыдметэз поттэ, валамон ини, калыкен, улӥсьёсын кенешыса. Ойдолэ со адямиослы (егитъёслы — ред.) юрттом. Уйин, административной кылкутон улэ шедемлэсь кышкаса, медаз ужалэ, син азьын. Мон та ласянь котькыӵе кичӧлтонъёслы дась», — вазиськиз со. Пусъём, коркаослэн борддоръёссы, мукет объектъёс вылэ суредан Ижкар понна выль ӧвӧл ини. Пӧртэм аръёсы карын стрит-артъя фестивальёс радъяськылӥзы. Соос улсын суредасьёс, кылсярысь, Старкиын, Авангардной урам котырын граффити суредазы. Тегъёс: Ижкар Удмуртия Мерлык суредасьёс АлександрБречалов  